Jeruzalemská synagóga

Jeruzalemská synagóga (), nazývaná aj Jubilejná synagóga () je budova synagógy postavenej v secesnom maurskom slohu zo začiatku 20. storočia nachádzajúca sa v historickom centre mesta Praha v miestnej časti Nové Město v Česku. Má priznaný štatút kultúrnej pamiatky. Je najmladšou a najväčšou synagógou v Prahe.

Názov 
v prvých rokoch po výstavbe niesla synagóga názov Jubilejný chrám cisára Františka Jozefa a to z dôvodu, že v roku 1898, kedy sa začalo s asanáciou pripadal na 50. výročie jeho panovania. Po prvej svetovej vojne sa začal používať názov Jeruzalemská synagóga, podľa ulice v ktorej sa budova nachádza. Okrem týchto názvov synagóga niesla istý čas aj názov Veľká synagóga.

Dejiny a charakteristika 
Budova bola postavaná v rokoch 1905 - 1906 na základe projektu viedenského architekta Wilhelma Stiassneho. Celkovo boli vypracované až tri projekty. Prvý pochádzal z roku 1899 a jeho autorom bol Alois Richter. Druhý projekt vypracoval v roku 1901 Josef Linhart a až tretí projekt Wilhelma Stiassneho z roku 1903 bol schválený. Samotnou stavbou bol poverený staviteľ Alois Richter. Výzdobu interiéru mala na starosti firma Františka Fröhlicha.

Architektonicky je synagóga secesným zobrazením maurského slohu. Výzdoba interiéru je predovšetkým v štýle viedenskej secesie.

Na priečelí budovy sa nachádza veľké rozetové okno so šesťcípou Dávidovou hviezdou ako dominantným prvkom.

Budova bola plánovaná ako náhrada za iné synagógy u ktorých bolo naplánované zbúranie v priebehu asanácie a spolok zabezpečujúci jej výstavbu bol založený už v roku 1896. S výstavbou synagógy sa však začalo až 26. júna 1905 a slávnostne otvorená bola až 16. septembra roku 1906.

V majetku spolku, ktorý zabezpečoval výstavbu bola synagóga do roku 1907, kedy prešla pod správu Pražskej židovskej obce.

V 90. rokoch 20. storočia prebehla reštaurácia budovy po ktorej bola budova znovu otvorená v roku 1996.

Zatiaľ posledná reštaurácia prebehla v roku 2011.

Budova sa od jej otvorenia až do dnes využíva na bohoslužobné účely. Výnimku tvorilo obdobie v rokoch 1941 - 1945, kedy synagóga slúžila ako sklad majetku, zabaveného židovskému obyvateľstvu.

Okrem bohoslužobných účelov sa synagóga využíva aj na výstavy a koncerty. V synagóge je aj stála expozícia Židovského múzea pod názvom „Židovská obec v Praze od roku 1945 po dnešek“.

Synagóga má kapacitu 850 miest, pričom bočné galérie sú určené pre ženy.

Zaujímavosti 
 Synagóga bola postavená ako náhrada za tri pôvodné synagógy, ktoré boli zničené v rokoch 1898 - 1906 v priebehu asanácie. Jednalo sa o synagógy Zigeinerovu (Cigánovu), Velkodvorskú a Novú. 
 Jeruzalemská synagóga je najmladšou, ale zároveň najväčšou z pražských synagóg.
 Veľkou vzácnosťou je pôvodný organ, ktorý bol pôvodne poháňaný elektromotorom podľa návrhu Františka Křižíka.

Galéria

Referencie 

Stavby v Prahe
Kultúrne pamiatky v Prahe
Architektúra z 1906
Synagógy v Prahe
Múzeá v Česku